
Narva linna haljastuse arengukava 

aastateks 2009 – 2014 kehtestamine

1. Asjaolud ja menetluse käik

Narva Linnavolikogu 29.11.2007.a otsusega nr 429 algatati Narva linna haljastuse arengukava aastateks 2008 – 2014 koostamine ning kehtestati vastav lähteülesanne. 

Arengukava koostamisele eelneva aja jooksul olid tehtud ulatuslikud ettevalmistus- ja uurimistööd, mis on koondatud järgmistesse dokumentidesse: „Narva linna haljastuse arengukava I.etapi projekteerimine“, valminud detsembris 2007, „Narva linna haljastuse klassifikatsioon ja hooldusnõuded“, valminud veebruaris 2008. Arengukava lisamaterjalina on septembris 2008 valminud arengukava elluviimiseks vajaliku info- ja rakendusmaterjali kogumik.
Vastavalt lähteülesandele valmistas Narva Linnavalitsuse Linnavara- ja Majandusameti tellimisel AKOS Arhitektuuribüroo AS ette nimetatud arengukava eelnõu. Kõigi huvitatud isikute kaasamiseks arengukava koostamisse oli arengukava eelnõu avalikustatud 13.10.2008 – 31.10.2008 linna veebilehel. Arengukava eelnõu avalikustamise teade avaldati maakonnalehes „Põhjarannik”.
Avaliku väljapaneku jooksul laekus e-posti teel kaks muudatusettepanekut: esimene puudutas haljasalade funktsioonide kaardi täiendust, teine Narva haljastuse arengukava seoste arengudokumentidega peatüki  punkti 1.3 muutmist. 04.11.2008.a. toimus Narva Linnavolikogu istungite saalis arengukava eelnõu avalik arutelu. Nüüdseks on arengukava eelnõu valmis ja esitatakse kehtestamiseks volikogule.

 
2. Õiguslikud alused

Vastavalt kohaliku omavalitsuse korralduse seaduse § 6 lõike 3 punktile 2 omavalitsusüksus korraldab kohaliku elu küsimusi, mis ei ole seadusega antud kellegi teise otsustada ja korraldada. Kohaliku omavalitsuse korralduse seaduse § 22 lõike 1 punkti 7 kohaselt volikogu ainupädevusse kuulub valla või linna arengukava vastuvõtmine ja muutmine. 
Kohaliku omavalitsuse korralduse seaduse § 37 lõike 4 punktist 2 tulenevalt võib arengukava koostada täiendavalt valdkonnapõhise arengukavana kehtiva arengukava täpsustamiseks või täiendamiseks.
Narva Linnavolikogu 28.09.2006.a määruse nr 42 „Narva linna arengudokumentide menetlemise korra“ §17 lõike 4 kohaselt kehtestatakse linna valdkonnapõhine arengukava Linnavolikogu otsusega.
3. Otsus

3.1. Kehtestada Narva linna haljastuse arengukava aastateks 2009 – 2014 vastavalt  lisale.
3.2. Arvestada Narva linna haljastuse arengukavaga 2009‑2014 Narva linna järgnevate aastate eelarvestrateegiate ja eelarvete koostamisel linna rahalistest võimalustest lähtuvalt.
4. Rakendussätted 

4.1. Narva Linnavalitsusel avaldada otsus linna veebilehel ja ajalehes, milles Narva linn avaldab ametlikke teadaandeid.
4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.
4.3. Otsus jõustub seadusega sätestatud korras.

Mihhail Stalnuhhin

Narva linna haljastuse arengukava 

aastateks 2009 – 2014 kinnitamine

Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse eelnõuga.

2. Volitada Narva Linnavalitsuse Linnavara- ja Majandusameti direktori kohusetäitjat Tamara Luigas´t antud küsimust ette kandma Narva Linnavolikogu istungil.

